Society of Dilettantin jäseniä, 1777/1779.
**Society of Dilettanti** eli *Diletanttien seura* on brittiläinen yläluokkaisten miesten noin vuonna 1732–1734 perustama seura, joka tukee antiikin Kreikan ja Rooman taiteen ja muiden muinaisjäänteiden tutkimusta.

Historia
--------

1700-luvulla brittiläisille yläluokkaan kuuluville nuorille miehille tuli tavaksi tehdä matka (nk. *Grand Tour*) Italiaan ja erityisesti Roomaan. Tällaiset matkat saattoivat kestää useita vuosia, ja niiden tarkoituksena oli muun muassa sivistyminen valistuksen hengessä sekä historialliseen taiteeseen ja muinaisjäänteisin tutustuminen. Society of Dilettanti syntyi tällaisen matkan tehneiden miesten päivällisseurana noin vuonna 1732–1734. Ensimmäinen tapaaminen saattoi olla Italiassa vuonna 1732, mutta usein perustamisvuodeksi mainitaan 1734. Seuran nimen *dilettanti* on peräisin italiankielen sanasta *dilettare*, "tuottaa mielihyvää".

Vuonna 1736, jolloin pidettiin seuran ensimmäinen varmuudella tunnettu tapaaminen, seuralla oli 46 jäsentä. 1700-luvun lopulle tultaessa seura oli merkittävin antiikintutkimuksen alan seura. Historiansa aikana Society of Dilettanti on tullut tunnetuksi taiteen tukijana ja myös muun muassa arkeologisten kaivausten suorittajana ja tukijana. Seuran kaivauskohteita ovat muun muassa Eleusis, Priene ja Thorikos.

Seura on olemassa edelleen. Nykyisin siihen kuuluu 60 jäsentä. Seura hyväksyy edelleen, kuten aiemminkin, jäsenikseen ainoastaan aikaisempien jäsenten tuttuja, joistä äänestetään salaisesti. Virallinen päivällistapaaminen on neljästi vuodessa. Seura tukee brittiläisten arkeologisten instituuttien British School at Athens ja British School at Rome toimintaa sekä British Libraryn ja British Museumin hankintoja.

Tunnettuja jäseniä
------------------

Seuran tunnettuihin jäseniin kuuluvat muun muassa:

|  |  |
| --- | --- |
| * Sir Joseph Banks
* Sir George Beaumont
* William Cavendish, Devonshiren 4. herttua
* Sir Francis Dashwood, le Despencerin loordi
* Charles James Fox
* David Garrick
* Sir George Gray
* Sir James Gray, 2. paroni
* Richard Grenville, Templen jaarli
* Charles Francis Greville
* Gustavus Hamilton, Boynen 2. varakreivi
* Sir William Hamilton
* Simon Harcourt, varakreivi, Harcourtin jaarli
* Sir Richard Colt Hoare, paroni
* George Knapton
* Richard Payne Knight
 | * Sir Thomas Lawrence
* Simon Luttrell, Earl of Carhampton
* Stephen Payne-Gallway
* William Ponsonby, Duncannonin varakreivi, Bessborough'n jaarli
* Sir Joshua Reynolds
* Charles Sackville, Middlesexin jaarli, Dorsetin 2. herttua
* George Selwyn
* Sewallis Shirley
* John Lewin Smyth
* Walter Spencer-Stanhope
* James Stuart
* John Taylor
* Richard Thompson
* Charles Townley
* Benjamin West
* Sir Watkin Williams Wynn
 |

Lähteet
-------

1. 1 2 3  Society of Dilettanti *Oxford Reference*. Viitattu 4.9.2017.
2. 1 2 3 4 5  The Society of Dilettanti *Regence History*. Viitattu 4.9.2017.
3. ↑  Society of Dilettanti *Brill's New Pauly*. BrillOnline Reference Works. Viitattu 4.9.2017.
4. ↑  Eleusis (Site) *Perseus*. Viitattu 4.9.2017.
5. ↑  Priene (Site) *Perseus*. Viitattu 4.9.2017.
6. ↑  Thorikos (Site) *Perseus*. Viitattu 4.9.2017.
7. ↑  Dorment, Richard: The Dilettanti: exclusive society that celebrates art *The Telegraph*.  2.9.2008. Viitattu 4.9.2017.

Kirjallisuutta
--------------

* Harcourt-Smith, Sir Cecil & Macmillan, George Augustin: *The Society of Dilettanti: Its Regalia and Pictures*. London: Macmillan, 1932.
* Kelly, Jason M.: *The Society of Dilettanti: Archaeology and Identity in the British Enlightenment*. New Haven and London: Yale University Press and the Paul Mellon Centre for Studies in British Art, 2009.
* Redford, Bruce: *Dilettanti: The Antic and the Antique in Eighteenth-century England*. Los Angeles: J. Paul Getty Museum, 2008.